REGOLAMENT TAL-KUMMISSJONI (KE) Nru 632/2006
ta’ l-24 ta’ April 2006
li jibdel l-Annessi I u II tar-Regolament tal-Kunsill (KE) Nru 673/2005 li jistabbilixxi d-dazji doganali addizzonali fuq l-importazzjonijiet ta’ ċerti prodotti li joriġinaw mill-Istati Uniti ta' l-Amerika
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 673/2005 tal-25 ta' April 2005 li jistabbilixxi d-dazji doganali addizzjonali fuq l-importazzjonijiet ta' ċerti prodotti li joriġinaw mill-Istati Uniti ta' l-Amerika (1), u b'mod partikolari l-Artikolu 3 tiegħu,
Billi:
(1)
B’konsegwenza tal-falliment min-naħa ta’ l-Istati Uniti biex iġġib l-Att dwar il-Kumpens għall-Persistenza tad-Dumping u għaż-Żamma tas-Sussidji (CDSOA) konformi ma' l-obbligi tagħha taħt il-ftehimiet tad-WTO, ir-Regolament (KE) Nru 673/2005 impona dazju doganali addizzjonali ad valorem ta' 15 % fuq l-importazzjonijiet ta’ ċerti prodotti li joriġinaw mill-Istati Uniti ta’ l-Amerika mill-1 ta’ Mejju 2005. Skond l-awtorizzazzjoni tad-WTO biex tissospendi l-applikazzjoni ta’ konċessjonijiet lill-Istati Uniti, il-Kummissjoni kull sena għandha tirranġa il-livell ta’ sospensjoni għal-livell ta' tixjin jew ħsara kkawżat mis-CDSOA lill-Komunità f’dak il-waqt.
(2)
Il-ħlasijiet tas-CDSOA għall-aktar sena riċenti li għaliha hemm data disponibbli għandhom x’jaqsmu mad-distribuzzjoni ta' dazji anti-dumping u ta' kontrobilanċ miġbura matul is-sena Fiskali 2005 (mill-1 ta' Ottubru 2004 sat-30 ta' Settembru 2005). Fuq il-bażi tad-data ppublikata mill-Ħarsien tad-Dwana u Fruntieri ta' l-Istati Uniti, il-livell ta' tixjin jew ħsara kkawżat lill-Komunità huwa kkalkulat li jammonta għal 36, 91 miljun Dollaru Amerikan.
(3)
Billi l-livell ta’ tixjin jew ta’ ħsara u għaldaqstant ta’ sospensjoni żdied, l-ewwel tmin prodotti fuq il-lista ta’ l-Anness II għar-Regolament (KE) Nru 673/2005 għandhom jiżdiedu mal-lista ta’ l-Anness I għal dak ir-Regolament.
(4)
L-effett ta' dazju addizzjonali ta’ importazzjoni ta’ 15 % ad valorem fuq importazzjonijiet mill-Istati Uniti tal-prodotti fl-Anness I emendat jirrappreżenta, fuq sena, valur ta’kummerċ li ma jaqbiżx is-36, 91 miljun Dollaru Amerikan.
(5)
L-Artikoli 6(1) u 6(2) tar-Regolament (KE) Nru 673/2005 fihom eżenzjoni speċifika mid-dazju addizzjonali fuq l-importazzjoni. Billi l-applikabilità ta' dawk l-eżenzjonijiet tiddependi fuq ċerti kondizzjonijiet li għandhom jintlaħqu qabel id-dħul fis-seħħ jew fid-data ta’ l-applikazzjoni tar-Regolament (KE) Nru 673/2005, l-eżenzjonijiet ma jistgħux fil-prattika japplikaw għall-importazzjonijiet tat-tmin prodotti li issa żdiedu mal-lista fl-Anness I. Għalhekk għandhom jiġu adottati dispożizzjonijiet speċifiċi biex dawn l-eżenzjonijiet isiru effettivi għall-importazzjonijiet ta' dawk il-prodotti.
(6)
Biex tiġi evitata l-evażjoni tad-dazju addizzjonali, dan ir-Regolament għandu jidħol fis-seħħ fid-data tal-pubblikazzjoni tiegħu.
(7)
Il-miżuri msemmija f'dan ir-Regolament huma fi qbil ma' l-opinjoni tal-Kumitat tar-ritaljazzjoni tal-kummerċ,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 673/2005 huwa sostitwit bl-Anness I ta' dan ir-Regolament.
Artikolu 2
L-Anness II tar-Regolament (KE) Nru 673/2005 huwa sostitwit bl-Anness II ta' dan ir-Regolament.
Artikolu 3
1. Il-prodotti kklassifikati taħt il-kodiċi NM 6301 40 10, 6301 30 10, 6301 30 90, 6301 40 90, 4818 50 00, 9009 11 00, 9009 12 00 u 8467 21 99 li għalihom inħarġet liċenzja ta’ importazzjoni b’eżenzjoni minn, jew bi tnaqqis ta’ dazju, qabel id-data tad-dħul fis-seħħ ta' dan ir-Regolament m'għandhomx ikunu soġġetti għad-dazju addizzjonali.
2. Il-prodotti kklassifikati taħt il-kodiċi NM 6301 40 10, 6301 30 10, 6301 30 90, 6301 40 90, 4818 50 00, 9009 11 00, 9009 12 00 u 8467 21 99 li għalihom ikun hemm prova li huma diġà fi triqithom lejn il-Komunità fid-data ta' l-applikazzjoni ta' dan ir-Regolament, u li d-destinazzjoni tagħhom ma tistax tinbidel, m’għandhomx ikunu soġġetti għad-dazju addizzjonali.
Artikolu 4
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Se japplika mill-1 Mejju 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar il-24 ta’ April 2006.